AUTO

Pressemeddelelse

GRAVE MATTERS

**STINE DEJA**

**Fernisering:** Søndag den 27. april kl. 12.00 – 16.00 på Ringsted Galleriet

m/ bustur til Selandia Automobiler fra kl. 14.00-15.00

**Udstillingsperiode:** 28. april – 9. juni 2025

**Åbningstider:**

Ringsted Galleriet, Bøllingsvej 15, 4100 Ringsted

Åbent: Søndage fra kl. 12.00 - 15.00 eller efter aftale.

Obs! Udvidede åbningstider fra lør-, søn- & mandag den 7. - 9. juni fra 10.00 - 16.00 ifm. Kunst i Pinsen

Selandia Automobiler, Huginsvej 25, 4100 Ringsted

Åbent: Hverdage fra kl. 09.00 – 17.00 og søndage fra kl. 11.00 – 15.00 (lukket lørdage)

**Mere info:** Heidi Hove, tlf. 30428727 / ringstedgalleriet.contact@gmail.com

**Det er med stor glæde, at Ringsted Galleriet byder velkommen til soloudstillingen GRAVE MATTERS af Stine Deja (f.1986) samtidig med at man kan genopleve værket ASSEMBLY**

**(2021) på udstillingssatellitten Selandia Automobiler. Det er anden udstilling i programmet, AUTO og bærer undertitlen AUTOmatisme. I en tid hvor mennesket lever længere end nogensinde før – og hvor teknologien tilbyder nye måder at ’overleve’ på – inviterer Deja os med ind i en poetisk, højstemt og foruroligende totalinstallation, som sætter fokus på teknologiens indvirkning på den allestedsnærværende død og fremtidens mindelund på Ringsted Galleriet.**

Siden tidernes morgen har mennesket forsøgt at styre det, som ikke kan kontrolleres – døden. I det gamle Egypten malede man mumiemasker med blåt pigment for at give den afdøde guddommelige egenskaber i forberedelsen til det evige efterliv. I 1920'ernes Amerika fik velhavende mænd foretaget xenotransplantation af abetestikler for at forlænge deres liv. I 1960'erne blev det første menneske nedfrosset via kryoteknik i et håb om, at fremtidig lægevidenskab vil kunne genoplive det. Sidenhen er alverdens startups, der sælger 'evigt liv' kommet på markedet. Dette er også tilfældet i Kina, hvor man via Deadbots, lader de afdøde "kommunikere" med de efterladte via kunstig intelligens. Og i Japan, hvor man samtidig løser pladsproblemer, ved at lave hyper teknologiske kirkegårde i højhuse. Ønsket om det evige liv er lige så gammelt som mennesket selv.

Det kan være svært at forholde sig til døden. For de fleste er nedfrysning ikke en mulighed. Men når biologien giver op, tager teknologien gerne over og muligheden for et nyt, online efterliv starter. Igennem hele vores digitale liv fodrer vi vores datadrevne persona, der gør overgangen fra at være biologiske til ‘digitale’ væsner mulig. Vores online universer vrimler allerede med døde, der venter på bare ét klik for at kunne genopstå. I en rapport fra Oxford Universitet forudsiges det, at antallet af afdøde Facebook-brugere overstiger antallet af levende brugere inden 2070.

Med GRAVE MATTERS kolliderer kølig, automatiseret teknologi med menneskelig sorg, spiritualitet og følsomhed. Udstillingen er en totalinstallation, der består af et højtideligt, hvidt rum, hvori der er placeret et stort, ensfarvet gulvtæppe. Rummet fyldes af et lydunivers, og i kolonner på gulvet finder man 12 aluminiumskister, hvor den afdødes identitet bag hver låge er erstattet af 12 LED-skærme med billede og ledning.

På både dragende og foruroligende vis, stiller Deja spørgsmål til et allestedsnærværende ønske om at kontrollere døden, eller ligefrem udskyde den gennem teknologi og ritualisering. I kontrast til GRAVE MATTERS på Ringsted Galleriet, undersøger Deja en anden form for kollektiv identitet og følelsesmæssig kollaps og sammensmeltning på Selandia Automobiler. Her kan man genopleve værket ASSEMBLY (2021) bestående af otte figurer, der omfavner hinanden i en cirkel. Ligesom GRAVE MATTERS er de identitetsgivende hoveder erstattet af teknologi – her højttalere, hvorfra en kakofoni af stemmer messer sætninger som “We are okay! Will we be okay?” Det er både bekymring og optimisme på én og samme tid.

På forskellig vis undersøger Deja posthumane apokalypser i både GRAVE MATTERS og ASSEMBLY, når hun forvandler mennesker til maskiner og maskiner til mennesker. Som beskuer træder vi ind i sekvenser eller cirkulære strukturer, som fortsætter ud i det uendelige – uden krop – men via en ’automatisme’ der er styret af algoritmer og systemer. Et sted, hvor døden ikke længere er en afslutning, men et kredsløb.

**VELKOMMEN til åbning på udstillingen GRAVE MATTERS søndag den 27. april fra kl. 12-16 på Ringsted Galleriet og Selandia Automobiler. Dagen starter med artist talk på Ringsted Galleriet. Dernæst vil der være en let tapas anretning inden bustur kl. 14-15 til Selandia Automobiler, hvor samtalen fortsætter, mens der bliver serveret lidt bobler.**

**FAKTA:**  Med udstillingsprogrammet ’AUTO’ tager Ringsted Galleriet afsæt i dets nære omgivelser og det faktum, at Ringsted er et motorvejsstop på E20. Med ’AUTO’ spændes den kuratoriske bue, og begrebet auto trækkes og strækkes i forskellige retninger. Det sker indenfor klassiske og nye medier samtidig med, at der ses nærmere på emner som mobilitet, teknologi, løsrivelse og kultur(ophav), der inddeler programmet i fire spor: AUTOmobil / AUTOmatisme / AUTOnomi / AUTObiografi i samarbejde med Selandia Automobiler, som har eksisteret i mere end 80 år i Ringsted:

23.02.25-06.04.25 AUTOmobil v/ YEARS

27.04.25-09.06.25 AUTOmatisme v/ Stine Deja

24.08.25-05.10.25 AUTOnomi v/ Orsolya Bagala og Martin Brandt Hansen

19.10.25-30.11.25 AUTObiografi v/ Helene Nymann og Kaspar Bonnén

Ringsted Galleriet er et kunstnerdrevet udstillingssted, som har eksisteret siden 1982. Til en start var det beliggende i en baggård på Nørregade 8, men rykkede i 1995 i større lokaler på Bøllingsvej 15, som tidligere har både huset lager, maskinværksted, trykkeri og landbrugsmuseum. Flytningen åbnede op for nye muligheder i form af etablering af en billedskole, som i dag betegnes som Ringsted Galleriets Formidlingscenter. I dag består Ringsted Galleriet af ét stort udstillingsrum på 130m2 og to undervisningslokaler, hvor samtidskunsten og dets aktuelle tematikker og teknikker formidles til både børn, unge og voksne.

Gennem årtier har Ringsted Galleriet været med til at bringe nogle af Danmarks største kunstnere til Ringsted. Kvalitetskunst bør være for alle, og bør være noget der er forankret i dagligdagen. Derfor er ønsket med udstillingsprogrammet ’AUTO’ og fremtidige programmer, at skabe større synlighed omkring samtidskunsten, samtidig med at formidlingen vægtes. Find mere information om udstillingsprogrammet ’AUTO’ og dets formidlingsprogram såsom guidede ture, workshops etc. på Ringsted Galleriets hjemmeside: www.ringstedgalleriet.dk

Mere info om Selandia Automobiler: [www.selandia-auto.dk](http://www.selandia-auto.dk)

Udstillingsprogrammet AUTO og dets formidlingsprogram er med stor tak støttet af:

A white background with black text

AI-generated content may be incorrect.

Udstillingen ’GRAVE MATTERS’ er med stor tak støttet af:

